钦定古今图书集成/理学汇编/文学典/第126卷 > 《答黄鲁直书》前人
## 钦定古今图书集成/理学汇编/文学典/第126卷 > 《答黄鲁直书》前人

轼始见足下诗文于孙莘老之坐，上耸然异之，以为
非今世之人也。莘老言：此人人知之者尚少，子可为
称扬其名。轼笑曰：“此人如精金美玉，不即人而人即
之，将逃名而不可得，何以我称扬为？”然观其文，以求
其为人，必轻外物而自重者，今之君子莫能用也。其
后过李公择于济南，则见足下之诗文愈多，而得其
为人益详。意其“超然绝尘，独立万物之表，驭风骑气，
以与造物者游，非独今世之君子所不能用”，虽如轼
之放浪自弃，与世疏阔者，亦安得而友也。今者辱书
词累幅，执礼恭甚，如见所畏者，何哉？轼方以此求交
于足下，而惧其不可得，岂意得此于足下乎？喜愧之
怀，殆不可胜。然自入夏以来，家人辈更卧病，忽忽至
今，裁答甚缓，想未深讶也。《古风》二首，托物引类，真得
古诗人之风，而轼非其人也。聊复次韵，以为一笑。